
הרהורים לגבי מחיית עמלק 
אור יחזקאל הירש
שיח לשבת פרשת צו
(יז) זָכוֹר אֵת אֲשׁר עָשׂה לְךָ עֲמָלֵק בּדּרֶךְ בּצֵאתְכֶם מִמּצְרָיִם:

(יח) אֲשׁר קָרְךָ בּדּרֶךְ וַיְזַנּב בּךָ כָּל הַנֶּחֱשָׁלִים אַחֲרֶיךָ וְאַתָּה עָיֵף וְיָגֵעַ וְלֹא יָרֵא אֱלֹהִים:

(יט) וְהָיָה בְּהָנִיחַ ה' אֱלֹהֶיךָ לְךָ מִכָּל אֹיְבֶיךָ מִסָּבִיב בָּאָרֶץ אֲשֶׁר ה' אֱלֹהֶיךָ נֹתֵן לְךָ נַחֲלָה לְרִשְׁתָּהּ תִּמְחֶה אֶת זֵכֶר עֲמָלֵק מִתַּחַת הַשָּׁמָיִם לֹא תִּשְׁכָּח.

כידוע, עמלק האישי הקיומי הינו הספק
 – הספק באמונה בכללה, ובעצם החיים עצמם. "מי אמר?" "ואולי לא?" – מין מבט רפלקסיבי שאינו נותן מנוח ומטריד תמידית: "כי יד על כס י-ה מלחמה לה' בעמלק מדור דור". 

אולם חשוב להדגיש – הספק איננו שאלה. השאלה – לא רק שלגיטימית היא, כי אם אפילו מבורכת הינה, כאשר יונקת היא ממקורה האמוני, ונשאלת מתוך אמונה ומתוך אמון (כידוע מההבחנה וההשוואה בין שאלתו של הבן החכם לשאלת הבן הרשע ואכמ"ל). זאת כיוון ששאלה עניינה לברר, לחקור, לחפש ולמפות מבחינה שכלית את התמונה האמונית הפנימית. 

אולם לא כן הוא הספק – הספק פוגע בעצם האמונה עצמה. בעצם הקישור הנשמתי והדביקות שבין האדם לאלוקים, בעצם תחושת ההקרבה, ההכלה, האמון, האהבה, השייכות, הביתיות, הליווי והשותפות שהאמונה נותנת לאדם.

ייתכן ואף עניין זה מהווה מרכיב בדרישה המחמירה למחות את זרעו של עמלק כליל, שלא כמו כלפי שאר העמים שהצרו לישראל, המייצגים כל אחד סוג אחר של יצר הרע.
 אולם שאלות, ואף כפירה שלדברי הרב קוק "מטהרת את האמונה"
, עדיין אינם ספק, המקרר ומטיל ספק בעצם האמונה.

קירור והסתפקות זו מובילים אותנו לעניין נוסף אותו מקובל לייחס לעמלק – התפיסה שהכל מקרי בעולם ויד ה' אינה מכוונת את המאורעות. שהאדם מהלך באפילה כאשר יד נעלמה מטלטלתו ללא פשר.

***

לצורך המלחמה בעמלק נבחר יהושע, שהיה משבט אפרים – כלומר צאצא של יוסף הצדיק. מדוע דווקא הוא?

דומני כי יוסף הינו דמות המסמלת יותר מכל את מושג האמונה. יוסף הינו "צדיק יסוד עולם", שמידתו היא מידת יסוד, אשר האמונה משויכת לה. אף בדמותו ובמעשיו מפגין יוסף אמונה תמידית ללא פקפוק. אף במצבים הקשים ביותר – בתחתית של התחתית, במעמקי הבור אליו הושלך ע"י האחים, ובמעמקי הבור בארץ מצרים הנמצאת במ"ט שערי טומאה – הוא דבק בחלומו ובאלוקיו, ושם ה' שגור על פיו. לאור דברים אלו אני מבקש לפרש מימרא ידועה:

ואמר רב כהנא, דרש רב נתן בר מניומי משמיה דרב תנחום: מאי דכתיב 'והבור רק אין בו מים'. ממשמע שנאמר והבור רק איני יודע שאין בו מים? אלא מה תלמוד לומר אין בו מים – מים אין בו, אבל נחשים ועקרבים יש בו.
 

מימרא זו מובאת באמצע סוגיא העוסקת בנרות חנוכה, לכאורה ללא קשר לסוגיא מלבד שם האומר (רב נתן בשם רבי תנחום). אולם נראה כי הקשר הוא אף פנימי מהותי – כמו נרות החנוכה, המאירים אף הם את אור האמונה בנס שמעל לטבע, אף הפסוק שבמרכז הסוגיא נלקח דווקא מסיפור יוסף, המייצג, כאמור לעיל, את המאמין אף כשהמציאות הטבעית כולה מורה נגדו. לענ"ד אף פירוש המימרא יעסוק ממילא באותו הקשר, ומובנו הוא כי תודעת האדם (="הבור") אינה יכולה שלא להחזיק בתפיסה כלשהיא; כאשר האדם אינו שרוי באמונה ובקדושה (="מים") הרי ממילא צצים ועולים ספקות ותהיות האוכלים בו בכל פה וממררים את חייו (="נחשים ועקרבים").
 כמאמר הרב קוק זצ"ל : "צללי הספקות מתפשטים לפי אותה המדה שהאורה האלקית אינה תפוסה בפנימיות מהות החיים"
.
על פי דברינו לעיל על עמלק כספק המקרר ומעורר את המקריות, נבאר כי כיוון שע"י הספק העמלקי מתערער עצם מושג האמונה וחוויות ההשגחה, האינטימיות, הליווי, השותפות וה"נשיאה על כפיים" הנוצרת על ידה, הרי בהכרח אל החלל התודעתי שנוצר חודרת התפיסה התופסת את מקומה של חוויה זו – ההרגשה הקפקאית המצמררת שהכל מקרי וסתמי בעולם, ושהינך יצור המטולטל לכל עבר ללא שום קו החורז את הנקודות, הרגשה שכה היטיבו לתאר מיטב הפילוסופים האקזיסטנציאלים במאה הקודמת. 

ועל כן מובן מדוע דווקא יהושע, בן בנו של יוסף המאמין, ונינו של יעקב אבינו איש תם, הוא זה שמוחה את זכרו של עמלק, בן בנו של עשו ה"שונא ליעקב". 

בהקשר זה ראוי לציין כי אמו של עמלק הינה תמנע. על תמנע אנו מוצאים מדרש חז"ל מעניין: 
תנו רבנן: 'והנפש אשר תעשה ביד רמה' – זה מנשה בן חזקיה, שהיה יושב ודורש בהגדות של דופי. אמר: וכי לא היה לו למשה לכתוב אלא ואחות לוטן תמנע ותמנע היתה פילגש לאליפז, וילך ראובן בימי קציר חטים וימצא דודאים בשדה? יצאה בת קול ואמרה לו: תשב באחיך תדבר בבן אמך תתן דפי אלה עשית והחרשתי דמית היות אהיה כמוך אוכיחך ואערכה לעיניך. ועליו מפורש בקבלה: הוי משכי העון בחבלי השוא וכעבות העגלה חטאה. מאי כעבות העגלה? אמר רבי אסי: יצר הרע, בתחלה דומה לחוט של כוביא ולבסוף דומה לעבות העגלה. דאתן עלה, מיהת אחות לוטן תמנע מאי היא? – תמנע בת מלכים הואי, דכתיב אלוף לוטן אלוף תמנע. וכל אלוף – מלכותא בלא תאגא היא. בעיא לאיגיורי, באתה אצל אברהם יצחק ויעקב ולא קבלוה, הלכה והיתה פילגש לאליפז בן עשו. אמרה: מוטב תהא שפחה לאומה זו, ולא תהא גבירה לאומה אחרת. נפק מינה עמלק, דצערינהו לישראל. מאי טעמא – דלא איבעי להו לרחקה
. 

כלומר, על מנת לסמל את המקריות והסתמיות שלכאורה בכתיבת פסוקי התורה, שבמבט ראשון לא מובן מדוע נכתבו, בחרו חז"ל להתמקד דווקא בפסוק המדבר על תמנע. לאחר דברינו לעיל תובהר יותר בחירה זו – הפסוק העוסק בתמנע נבחר דווקא מכיוון שתמנע היא אימו של עמלק, המסמל את תפיסת הסתמיות והמקריות באופן כללי. וחלק ממחיית עמלק הינה גם מחיית השקפתו, אשר נעשית ע"י התמודדות תורנית אף עם טענות על סתמיות ומקריות בתורה. 

אולם בעז"ה ברצוני לחשוף עומק נוסף הטמון בבחירה זו:  

אחיו של הרב יוסף אלנקווה
 הביא פעם ראשי תיבות המיוחסים לאר"י – תמנ"ע = "תורת ה' תמימה משיבת נפש עדות ה' נאמנה מחכימת פתי".

מה פשרם של ר"ת אלו? אף כאן עלולה להתגנב ללבנו ברגע הראשון מחשבה כאילו מדובר על בחירה והקבלה סתמית שאינה מבטאת דבר. אך בשם הרצי"ה ז"ל ראיתי את המדרש הידוע הבא:

תורת ה' תמימה. ר' ירמיה ורבנן, חד מנהון אמר למה היא תמימה, שהיא משיבת נפש, וחרינא אמר למה היא משיבת נפש, שהיא תמימה.

אין כאן המקום להרחיב במדרש זה, ואתמקד בחלקו השני – האיכא דאמרי: "למה היא משיבת נפש – שהיא תמימה". כלומר, רק כאשר אנו רואים את התורה במלואה, מובנים לנו עניינים שהיו תמוהים לנו כאשר ראינו רק חלק מהתמונה. לדוגמה במקרה של הפסוק: "ואחות לוטן תמנע" – לא הבנו מדוע נכתב הפסוק עד אשר ראינו את הפסוק הנוסף העוסק בתמנע: "ותמנע היתה פילגש לאליפז", ומהחיבור של שני הפסוקים הללו יכלו חז"ל לדרוש את דרשתם ולהפיק את הלקח המוסרי מהעניין. 

אולם עדיין תמוה – מה עניינה של התיבה האחרונה ברה"ת של האריז"ל: "עדות"? 

אף תמיהה זו תתבאר כאשר ניזכר בחלוקה הידועה (שאינני זוכר את מקורה) לגבי "עדות חוקים ומשפטים" – כאשר "עדות" פירושן מצוות שהגיונן אינו טבעי מלכתחילה במבט ראשון, ועלינו לתת אמון שהוא אכן ישנו אי שם, למרות שבדיעבד הוא מתקבל על הדעת. והרי עניין זה הוא בדיוק גם הנקודה בפתרון שמציע המדרש לגבי תמיהות על טעמן של פסוקים בכלל – במבט ראשון אכן אין מובנות ועלינו לתת אמון עיוור. אולם לאחר שרואים את כל התמונה הדברים מתבהרים, ממש כמו עדות של עדים, שאיננו יכולים להוכיחה אולם עלינו לתת בה אמון כאשר היא מתקבלת על הדעת.

הקשר שבין אמון, אמונה ועמלק לא תם בזאת – ישראל מנצחים את עמלק רק כאשר "ירים משה ידיו". "וכי ידיו של משה עושות מלחמה?" שואלת המשנה. אולם מסביר ה"שפת אמת" שהרמת הידיים מעל הראש פירושה הקדמת יראתו של אדם לחכמתו (לפי פרקי אבות), הקדמת ה"נעשה" ל"נשמע", שהיא ביטויה המובהק של האמונה, של נתינת האמון של ישראל בקב"ה, ונכונותם לכריתת הברית עימו.

כעת, משהבנו מדוע חז"ל בחרו דווקא את הפס' העוסק בתמנע אמו של עמלק על מנת להתמודד עם תפיסות המעלות על דעתן סתמיות ומקריות בבחירת ובכתיבת מלות התורה, נבין גם סוגיא נוספת העוסקת בחשיבותו של הניקוד בתורה: 

כי ששת חדשים ישב שם יואב וכל ישראל עד הכרית כל זכר באדום, כי אתא לקמיה דדוד, אמר ליה: מאי טעמא עבדת הכי? אמר ליה, דכתיב: תמחה את זכר עמלק. אמר ליה: והא אנן זכר קרינן! א"ל: אנא זכר אקריון. אזל שייליה לרביה, אמר ליה: היאך אקריתן? אמר ליה: זכר. שקל ספסירא למיקטליה, אמר ליה: אמאי? א"ל, דכתיב: ארור עושה מלאכת ה' רמיה. א"ל: שבקיה לההוא גברא דליקום בארור! א"ל, כתיב: וארור מונע חרבו מדם! איכא דאמרי: קטליה, ואיכא דאמרי: לא קטליה. ואמר רבא: מקרי ינוקא, שתלא, טבחא, ואומנא, וסופר מתא – כולן כמותרין ועומדין נינהו. כללא דמילתא: כל פסידא דלא הדר – מותרה ועומד הוא.
 

מאפיין מובהק נוסף של עמלק הינו עובדת היותו "אשר קרך בדרך" – אין לו מקום משלו. האדם אכול הספקות וחסר האמונה הינו אדם תלוש, ללא הרגשת שייכות לאף מקום – כגיבור ספרו של קאמי – "הזר". 

על כן, מחיית עמלק מתאפשרת רק כאשר ישראל – העם והאיש הפרטי, נמצאים בארץ ישראל – הממשית והסמלית. לענ"ד, פירושה הסמלי של "ארץ ישראל" הינו המקום אליו שייך האדם באמת, והמקום האמיתי שבו הוא צריך להיות. לכך, אני מאמין, ייתכן והתכוון ר"נ כאשר אמר "לכל מקום שאני הולך אני הולך לארץ ישראל": כל מקום שאליו אני הולך אני מאמין שזהו המקום בו אני צריך באמת להיות. בנוסף, ייתכן והכוונה היא כי לכל מקום אליו אני הולך אני חש כי ה' איתי – "גם כי אלך בגיא צלמוות לא אירא רע כי אתה עמדי". אולם המשותף לשני המובנים האלו הוא תחושת ההשגחה הפרטית המלווה את האדם בכל אשר יפנה – כפי שמודגש בתורה לגבי ארץ ישראל: "אֶרֶץ אֲשֶׁר ה' אֱלֹהֶיךָ דֹּרֵשׁ אֹתָהּ תָּמִיד עֵינֵי ה' אֱלֹהֶיךָ בָּהּ מֵרֵשִׁית הַשָּׁנָה וְעַד אַחֲרִית שָׁנָה"
, וכדברי חז"ל: "וכן את מוצא – בכל מקום שגלו ישראל כביכול גלתה שכינה עמהם"
. 

מודעות זו (המודגשת אף בזן-בודהיזם ובמקבילות ניו אייג'יות רבות) – שכל פעולה שהאדם עושה הוא מאמין כי זו הפעולה אותה הוא צריך לעשות, וכל מקום בו הוא נמצא הוא המקום בו הוא צריך להיות, נובעת ומנביעה את חוויות ההשגחה הפרטית והליווי הצמוד של ה', והיא עצמה הינה התגברות על עמלק במובן נוסף – התגברות על הכנף המכסה את הפנים, ועל הרפלקסיה הספקנית-עמלקית הלוחשת ללא הרף: "למה לעשות דווקא זאת? למה להיות דווקא פה? למה להיות דווקא עם האישה הזו?" וכן הלאה. ספיקות אלו הינם "פגם הברית", כפי שפירשה הרב שג"ר ז"ל, או פגם הקרי של עמלק אשר "קרך בדרך".

התיקון וההתגברות על עמלק טמונה אפוא בתיקון הברית, ובמוכנות לכרות ברית
 – לנתק עצמך מכל האפשרויות האחרות הקורצות לך ללא הרף, להפסיק "לתור אחר עיניך ואחר לבבך", ולהחליט בהחלטה פנימית עמוקה שזה המקום שבו אתה הווה, ושאתה מוכן לתת בו אמון ולהביעו ב"נעשה ונשמע". 

כריתת הברית, אם כן, הרמת הידיים מעל הראש וההחלטה שהמקום בו אתה נמצא, לא משנה מה הוא – הוא "ארץ ישראל" – הם הם הניצחון האמיתי על עמלק.  

� 	דברים פרק כה. 


� 	ספק בגימטריא = עמלק


� 	כפי שנאמר לגבי מרדכי ואסתר - "ויהי אומן את הדסה", "כאשר הייתה באמנה איתו". (ולהרחבה עיין אמונה ומודעות לרב יצחק גינזבורג, מאמר ראשון).


� 	להרחבה עיין ספרו של הרב ישראל הס.


� 	מידות הראי"ה, אמונה.	


� 	תלמוד בבלי מסכת שבת דף כב עמוד א. 


� 	להרחבה על ההבדל שבין ספיקות מסוג "נחשים" ל"עקרבים" בהקשר זה ראה ליקוטי שיחות לרמ"מ מלובאוויטש, כרך ב' עמ' 79, כאשר עמלק ה"מקרר" הינו דווקא העקרב, יעוי"ש. ותודה לאליהו לוי.


� 	אורות הקודש א' עמ' רט ס' לט.


�	תלמוד בבלי מסכת סנהדרין דף צט עמוד ב. 


�	שאינני זוכר את שמו.


�	מדרש תהלים (בובר) מזמור יט ד"ה [יד] תורת ה'. 


�	תלמוד בבלי מסכת בבא בתרא דף כא עמוד א. 


�	דברים פרק יא, פס' יב.


�	מכילתא דרבי ישמעאל בא - מס' דפסחא פרשה יד ד"ה ויהי מקץ.


�	ותודה לארנון יפין.

